జమ్మూ కాశ్మీర్ అవామీ లీగ్

**జమ్మూ కాశ్మీర్ అవామీ లీగ్** అనేది భారత - పరిపాలనలో ఉన్న జమ్మూ కాశ్మీర్‌లోని రాజకీయ పార్టీ. పార్టీని 1995 నవంబరులో వివిధ ఉగ్రవాద వ్యతిరేక సమూహాల సభ్యులు స్థాపించారు. ఇది జమ్మూ కాశ్మీర్‌కు ప్రత్యేక ప్రతిపత్తిని కల్పించే భారత రాజ్యాంగంలోని ఆర్టికల్ 370కి మద్దతు ఇస్తుంది. భారత రాజ్యాంగ చట్రం లోనే జమ్మూ కాశ్మీర్ ప్రజలకు స్వయం నిర్ణయాధికారం ఉందనీ, కానీ ఆ నిర్ణయం పాకిస్థాన్‌లో చేరడమో, స్వాతంత్ర్యం పొందడమో కాదనీ పార్టీ చెబుతుంది.

## చరిత్ర, సంస్థ
పార్టీని 1995 నవంబరులో వివిధ ఉగ్రవాదుల సమూహాల సభ్యులు స్థాపించారు. ఇఖ్వాన్-ఉల్-ముసల్మూన్ అధినేత మొహమ్మద్ యూసుఫ్ పర్రే (అలియాస్ కుకా పర్రే) పార్టీ వ్యవస్థాపక చైర్మన్. మీర్ నియాజీ, మాజీ హిజ్బుల్ ముజాహిదీన్ కమాండర్, ప్రధాన కార్యదర్శి, జావేద్ హుస్సేన్ షా వైస్ ఛైర్మన్ అయ్యారు.

1996 ఏప్రిల్ 20న కొత్త పార్టీ శ్రీనగర్‌లోని తన కార్యాలయంలో మొదటి పెద్ద ఎన్నికల సమావేశాన్ని నిర్వహించింది. మీటింగ్‌పై ఉగ్రవాదులు దాడి చేసి, హ్యాండ్ గ్రెనేడ్ విసిరారు, తుపాకీతో కాల్చారు. ఈ దాడిలో ఇద్దరు వ్యక్తులు గాయపడ్డారు.

ఇఖ్వాన్-ఉల్-ముసల్మూన్, హిలాల్ హైదర్ దక్షిణ కాశ్మీర్ ఇఖ్వాన్ విలీనం తర్వాత, హైదర్ రాజకీయ విభాగం అవామీ కాన్ఫరెన్స్ జమ్మూ కాశ్మీర్‌ అవామీ లీగ్‌లో విలీనమైంది. 1996 జూలై 30న పార్టీ తన నాయకత్వాన్ని బహిరంగపరిచింది; చైర్మన్‌గా కుకు పర్రే, ప్రధాన కార్యదర్శిగా మీర్ గులాం నబీ నియాజీ, సీనియర్ వైస్ చైర్మన్‌గా జావేద్ హుస్సేన్ షా, జూనియర్ వైస్ చైర్మన్‌గా అబ్దుల్ హమీద్ రాథర్, అధికార ప్రతినిధిగా ఎస్‌కే టికూ, చీఫ్ ఆర్గనైజర్‌గా అబ్దుర్ రషీద్ మిస్గర్ ఉన్నారు.

ఈ పార్టీని 1996 ఆగస్టు 21న జమ్మూ కాశ్మీర్‌లో రాష్ట్ర పార్టీగా భారత ఎన్నికల సంఘం గుర్తించింది. 1996 జమ్మూ కాశ్మీర్ శాసనసభ ఎన్నికల్లో పార్టీ 27 మంది అభ్యర్థులను నిలబెట్టింది. మొత్తంగా వారికి 60,437 ఓట్లు (2.43% ఓట్లు) వచ్చాయి. సోనావారి స్థానాన్ని పర్రే గెలుచుకున్నాడు. ఎన్నికల సమయంలో, జమ్మూ కాశ్మీర్ ప్రదేశ్ కాంగ్రెస్ అధ్యక్షుడు గులాం రసూల్ కర్ ఒక ఇంటర్వ్యూలో పార్టీని 'ప్రభుత్వ సంస్థ'గా ముద్ర వేశారు.

## 1998 భారత సాధారణ ఎన్నికలు
1998 భారత సార్వత్రిక ఎన్నికల్లో బారాముల్లా స్థానంలో పార్టీ అభ్యర్థిగా అబ్దుల్ మజిద్ గవాలీ నిలిచారు. అతను 20,843 ఓట్లతో (6.87%) మూడో స్థానంలో నిలిచాడు. 1999లో జరిగిన లోక్‌సభ ఎన్నికల్లో ఆ పార్టీ బారాముల్లా, శ్రీనగర్, అనంతనాగ్ స్థానాల్లో పోటీ చేసింది. అభ్యర్థులు మొత్తం 28,889 ఓట్లు (1.84% ఓట్లు) పొందారు.

## 2002 శాసనసభ ఎన్నికలు
ఉస్మాన్ అబ్దుల్ మజీద్, హిలాల్ హైదర్ పార్టీ నుండి విడిపోయి అవామీ కాన్ఫరెన్స్ ఏర్పాటు చేశారు. అయినప్పటికీ, వారు 2002 మార్చిలో జమ్మూ కాశ్మీర్‌ అవామీ లీగ్‌కి తిరిగి వచ్చారు. 2002 శాసనసభ ఎన్నికలలో, పార్టీ తొమ్మిది మంది అభ్యర్థులను పోటీలో నిలిపింది. పర్రే సోనావారి సీటును కోల్పోయారు. కానీ ఉస్మాన్ అబ్దుల్ మజిద్ సమీపంలోని బందిపోరా స్థానాన్ని గెలుచుకున్నారు. మొత్తంగా ఆ పార్టీ అభ్యర్థులకు 24,121 ఓట్లు (0.91% ఓట్లు) వచ్చాయి. ఈ కాలంలో పర్రే భారత ప్రభుత్వాన్ని విమర్శిస్తూ, మాజీ మిలిటెంట్లను తమ ప్రయోజనాల కోసం ఉపయోగించుకున్నారని పేర్కొన్నారు.

2003 ఆగస్టులో జావేద్ హుస్సేన్ షా హత్యకు గురయ్యాడు. పర్రే 2003 సెప్టెంబరు 13న చంపబడ్డాడు. దాడిలో మరణించిన ఇతర వ్యక్తులు మహ్మద్ అక్రమ్ (పార్టీ ప్రధాన కార్యదర్శి), అలీ మహ్మద్.

## 2004 లోక్‌సభ ఎన్నికలు
2004 లోక్‌సభ ఎన్నికలలో పార్టీ ఒకే అభ్యర్థిని సమర్పించింది; శ్రీనగర్ సీటులో పీర్ అలీ షా. ఆయనకు 1,519 ఓట్లు (నియోజకవర్గంలో 0.78% ఓట్లు) వచ్చాయి. అలాగే పార్టీ 2008 శాసనసభ ఎన్నికలలో సోనేవారిలో (కుకా పర్రే 26 ఏళ్ల కుమారుడు ఇంతియాజ్ అహ్మద్ పర్రే) ఒక అభ్యర్థిని నిలబెట్టింది. పార్రే 6,472 ఓట్లతో (నియోజకవర్గంలో 12.79% ఓట్లు) మూడో స్థానంలో నిలిచాడు.

2010 నాటికి ఉత్తమ్ చంద్ తలోత్రా పార్టీ మైనారిటీ విభాగానికి ఛైర్మన్‌గా ఉన్నారు.

## మూలాలు

వర్గం:1995 స్థాపితాలు
వర్గం:జమ్మూ కాశ్మీరు
వర్గం:భారతదేశ రాజకీయ పార్టీలు